เร่งผลักดันการท่องเที่ยวเชิงอาหาร โดยร่วมกับ "เชฟชุมพล" สาธิตเมนูพิเศษจาก "สับปะรด"
ปลัดกระทรวงการท่องเที่ยวและกีฬา เร่งผลักดันการท่องเที่ยวเชิงอาหาร โดยร่วมกับ "เชฟชุมพล" สาธิตเมนูพิเศษจาก "สับปะรด" เพื่อส่งเสริมให้ประชาชนอุดหนุนผลผลิตจากเกษตรกรไทยให้มากยิ่งขึ้น

นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยในโอกาสเชิญเชฟชื่อดัง "ชุมพล แจ้งไพร" และทีมงาน มาประกอบอาหารเมนูพิเศษในงานสาธิต "ท่องเที่ยวเชิงอาหาร แปลงวัตถุดิบเป็นเมนู อุดหนุนเกษตรกร กระตุ้นเศรษฐกิจภาคการท่องเที่ยว" โดยใช้ "สับปะรด" เป็นพระเอกของทุกเมนู ทั้งคาว - หวาน ท่ามกลางความสนใจของข้าราชการ เจ้าหน้าที่ของกระทรวงฯ และสื่อมวลชนเป็นจำนวนมาก ว่า จากกระแสความเดือดร้อนของพี่น้องเกษตรกรชาวสวนสับปะรดในขณะนี้ที่ราคาผลิตผลลดลงเป็นอย่างมาก รัฐบาลจึงได้ขอให้ทุกภาคส่วนช่วยกันหันมาบริโภคสับปะรด โดยให้ภาครัฐได้พิจารณาเลือกสับปะรดเป็นของว่างเสิร์ฟระหว่างการประชุม และนำมาจัดทำเป็นเมนูอาหารเพื่อเพิ่มปริมาณการใช้สับปะรดให้หลากหลาย และเพื่อเป็นการกระตุ้นเศรษฐกิจตลอดจนบรรเทาความเดือดร้อนให้แก่เกษตรกรไทย โดยในส่วนของกระทรวงการท่องเที่ยวและกีฬา ได้แจ้งขอความร่วมมือหน่วยงานในสังกัดให้การสนับสนุนนโยบายดังกล่าวไประยะหนึ่งแล้ว

นายพงษ์ภาณุ กล่าวเพิ่มเติมว่า การนำสับปะรดมาสร้างเมนูอาหารจะเป็นทางเลือกให้ผู้สนใจนำแนวคิดไปต่อยอดผลิตเป็นสินค้าจำหน่ายแก่นักท่องเที่ยวได้เป็นจำนวนมาก ซึ่งปัจจุบันนักท่องเที่ยวทั้งชาวไทยและชาวต่างชาติให้ความสำคัญกับเรื่องอาหารการกินเป็นอย่างมาก โดยเฉพาะการลิ้มรสอาหาร การได้เรียนรู้วิธีทำและลงมือทำอาหารด้วยตนเอง ดังนั้นการท่องเที่ยวเชิงอาหารจึงถือได้ว่าเป็นหนึ่งในกิจกรรมหลักของนักท่องเที่ยวทุกคนโดยสิ้นเชิง และจากความต้องการเหล่านี้แสดงให้เห็นถึงโอกาสในการพัฒนาผลิตภัณฑ์อาหาร เพื่อนำมาใช้ในการท่องเที่ยว รวมถึงใช้เป็นตัวช่วยในการทำการตลาด การประชาสัมพันธ์ การสร้างแบรนด์ และขยายฤดูกาลท่องเที่ยวเพื่อไม่ให้กระจุกตัวอยู่ในเมืองใดเมืองหนึ่งได้อีกด้วย